title: Directiva 2009/32/CE a Parlamentului European și a Consiliului din 23 aprilie 2009 de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare (reformare) (Text cu relevanță pentru SEE)

text:
               6.6.2009

               RO

               Jurnalul Oficial al Uniunii Europene

               L 141/3

      DIRECTIVA 2009/32/CE A PARLAMENTULUI EUROPEAN ȘI A CONSILIULUI

   din 23 aprilie 2009
   de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare
   (reformare)
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 95,
   având în vedere propunerea Comisiei,
   având în vedere avizul Comitetului Economic și Social European (1),
   hotărând în conformitate cu procedura prevăzută la articolul 251 din tratat (2),
   întrucât:

               (1)

               Directiva 88/344/CEE a Consiliului din 13 iunie 1988 de apropiere a legislațiilor statelor membre privind solvenții de extracție utilizați la fabricarea produselor alimentare și a ingredientelor alimentare (3) a fost modificată în mod substanțial de mai multe ori (4). Deoarece noi modificări sunt aduse respectivei directive, ar trebui, din motive de claritate, să se procedeze la reformarea acesteia.

               (2)

               Diferențele dintre legislațiile naționale privind solvenții de extracție împiedică libera circulație a produselor alimentare și pot crea condiții favorabile concurenței inegale, prin aceasta afectând direct funcționarea pieței interne.

               (3)

               Apropierea legislațiilor este, așadar, necesară, dacă se urmărește realizarea liberei circulații a produselor alimentare.

               (4)

               Legislațiile privind solvenții de extracție pentru uz alimentar ar trebui să țină seama în primul rând de cerințele de sănătate umană, dar și, în cadrul limitelor necesare protejării sănătății, de necesitățile tehnice și economice.

               (5)

               Această apropiere ar trebui să presupună instituirea unei liste unice a solvenților de extracție utilizați la prepararea produselor alimentare sau a ingredientelor alimentare. Ar trebui, de asemenea, specificate criterii generale de puritate.

               (6)

               Utilizarea unui solvent de extracție în condiții de bună practică de fabricație ar trebui să ducă la eliminarea tuturor sau a majorității reziduurilor de solvenți din produsul alimentar sau ingredientul alimentar.

               (7)

               În aceste condiții, prezența reziduurilor sau a derivatelor în produsul alimentar final sau în ingredientul alimentar poate fi neintenționată, însă inevitabilă din punct de vedere tehnic.

               (8)

               Deși, în general, este utilă o limitare specifică, nu este nevoie ca aceasta să fie stabilită pentru substanțele trecute în partea I din anexa I, în legătură cu care s-a constatat că sunt admisibile pentru consumator din punct de vedere al siguranței, dacă sunt utilizate în condiții de bună practică de fabricație.

               (9)

               Pentru a ține seama de protejarea sănătății publice, ar trebui stabilite condițiile de utilizare a altor solvenți de extracție prevăzuți în părțile II și III din anexa I și valori maxime ale reziduurilor admisibile în alimentație și în ingredientele alimentare.

               (10)

               Ar trebui instituite criterii specifice de puritate pentru solvenții de extracție și metodele de analiză și de prelevare de probe de solvenți de extracție prezenți în și pe produsele alimentare.

               (11)

               În cazul în care se dovedește, în lumina unor noi informații, că utilizarea unui solvent de extracție prevăzut de prezenta directivă reprezintă un risc pentru sănătate, statele membre ar trebui să aibă posibilitatea de a suspenda sau limita această utilizare sau de a reduce limitele existente, până la luarea unei decizii la nivel comunitar.

               (12)

               Măsurile necesare pentru punerea în aplicare a prezentului regulament ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (5).

               (13)

               Comisia ar trebui, în special, să fie împuternicită să modifice lista solvenților de extracție care pot fi utilizați în procesul de prelucrare a materiilor prime, a produselor alimentare, a componentelor alimentare sau a ingredientelor alimentare, cât și condițiile lor de utilizare și limitele maxime de reziduuri și să adopte criteriile de puritate specifice pentru solvenții de extracție și metodele de analiză necesare pentru verificarea conformității cu criteriile de puritate generale și specifice, precum și metodele de analiză și de prelevare de probe de solvenți de extracție prezenți în și pe produsele alimentare. Deoarece măsurile respective au un domeniu general de aplicare și sunt destinate să modifice elemente neesențiale ale prezentei directive, printre altele prin completarea acesteia cu noi elemente neesențiale, acestea trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.

               (14)

               Din motive de eficacitate, termenele care se aplică în mod normal în cadrul procedurii de reglementare cu control ar trebui să fie reduse pentru adoptarea modificărilor la lista solvenților de extracție care pot fi utilizați în procesul de prelucrare a materiilor prime, a produselor alimentare, a componentelor alimentare sau a ingredientelor alimentare, a condițiilor lor de utilizare și a limitelor maxime de reziduuri și pentru adoptarea criteriilor de puritate specifice pentru solvenții de extracție.

               (15)

               Atunci când, din motive imperative de urgență, în special atunci când există un risc pentru sănătatea umană, termenele care se aplică în mod normal în cadrul procedurii de reglementare cu control nu pot fi respectate, Comisia ar trebui să poată aplica procedura de urgență prevăzută la articolul 5a alineatul (6) din Decizia 1999/468/CE pentru adoptarea modificărilor la lista solvenților de extracție care pot fi utilizați în procesul de prelucrare a materiilor prime, a produselor alimentare, a componentelor alimentare sau a ingredientelor alimentare, a condițiilor lor de utilizare și a limitelor maxime de reziduuri și pentru instituirea criteriilor de puritate specifice pentru solvenții de extracție, precum și pentru adoptarea modificărilor la prezenta directivă atunci când se consideră că utilizarea în produsele alimentare a oricăreia dintre substanțele cuprinse în anexa I sau că nivelul uneia sau a mai multora dintre componentele menționate la articolul 3 poate fi dăunător sănătății, deși respectă condițiile prevăzute de prezenta directivă.

               (16)

               Noile elemente introduse în prezenta directivă se referă numai la procedura comitetului. Prin urmare, acestea nu trebuie să fie transpuse de către statele membre.

               (17)

               Prezenta directivă nu trebuie să aducă atingere obligațiilor statelor membre privind termenele de transpunere în dreptul intern a directivelor menționate în anexa II partea B,

         ADOPTĂ PREZENTA DIRECTIVĂ:
   Articolul 1
   (1)   Prezenta directivă se aplică solvenților de extracție utilizați sau destinați utilizării în producția de alimente sau ingrediente alimentare.
   Prezenta directivă nu se aplică solvenților de extracție utilizați în producția de aditivi alimentari, vitamine și alți aditivi nutritivi, decât dacă acești aditivi alimentari, vitamine sau aditivi nutritivi sunt incluși în anexa I.
   Cu toate acestea, statele membre se vor asigura că utilizarea aditivilor alimentari, a vitaminelor și a altor aditivi nutritivi nu determină prezența în produsele alimentare a solvenților de extracție în cantități reziduale periculoase pentru sănătatea umană.
   Prezenta directivă se aplică fără a aduce atingere dispozițiilor adoptate în cadrul reglementărilor comunitare mai specifice.
   (2)   În sensul prezentei directive:

               (a)

               prin „solvent” se înțelege orice substanță folosită pentru dizolvarea unui produs alimentar sau a unei componente a acestuia, inclusiv orice agenți contaminanți prezenți în sau pe produsul alimentar;

               (b)

               prin „solvent de extracție” se înțelege solventul utilizat în procedura de extracție în timpul prelucrării materiilor prime, a produselor alimentare sau a componentelor sau a ingredientelor acestor produse și care este eliminat, dar care poate determina prezența neintenționată, dar inevitabilă din punct de vedere tehnic, a reziduurilor sau a derivatelor în produsul alimentar sau ingredientul alimentar.

         Articolul 2
   (1)   Statele membre autorizează utilizarea ca solvenți de extracție la fabricarea produselor alimentare sau a ingredientelor alimentare a substanțelor și materiilor incluse în anexa I, în condițiile de utilizare și, după caz, până la limitele reziduale maxime specificate în anexa respectivă.
   Statele membre nu pot interzice, restrânge sau obstrucționa introducerea pe piață a produselor alimentare sau a ingredientelor alimentare din rațiuni privind solvenții de extracție utilizați sau reziduurile acestora, în cazul în care aceștia/acestea respectă prevederile prezentei directive.
   (2)   Statele membre nu autorizează utilizarea altor substanțe și materii ca solvenți de extracție și nici nu extind condițiile de utilizare sau nivelul admis al reziduurilor solvenților de extracție trecuți în anexa I dincolo de specificațiile din aceasta.
   (3)   Apa la care s-au adăugat substanțe de reglare a acidității sau alcalinității și alte substanțe alimentare cu proprietăți de solvenți sunt autorizate ca solvenți de extracție la fabricarea produselor alimentare sau a ingredientelor alimentare.
   Articolul 3
   Statele membre adoptă măsurile necesare pentru a asigura faptul că substanțele și materiile cuprinse în anexa I ca solvenți de extracție îndeplinesc următoarele criterii de puritate generale și specifice:

               (a)

               nu conțin o cantitate periculoasă din punct de vedere toxicologic din niciun element sau din nicio substanță;

               (b)

               sub rezerva exceptărilor care decurg din criteriile de puritate specifice adoptate în conformitate cu articolul 4 litera (d), nu conțin mai mult de 1 mg/kg de arsenic sau mai mult de 1 mg/kg de plumb;

               (c)

               îndeplinesc criteriile de puritate specifice adoptate în conformitate cu articolul 4 litera (d).

         Articolul 4
   Comisia va adopta următoarele:

               (a)

               modificările la anexa I necesare în lumina progresului științific și tehnic în domeniul utilizării solvenților, condițiile lor de utilizare și limitele maxime de reziduuri;

               (b)

               metodele de analiză necesare pentru verificarea conformității cu criteriile de puritate generale și specifice prevăzute la articolul 3;

               (c)

               procedura de prelevare a probelor și metodele de analiză calitativă și cantitativă a solvenților de extracție prevăzuți în anexa I și utilizați în produsele alimentare sau în ingredientele alimentare;

               (d)

               dacă este necesar, criteriile de puritate specifică a solvenților de extracție incluși în anexa I și, în special, limitele maxime admise pentru conținutul de mercur și cadmiu din acești solvenți.

         Măsurile menționate la literele (b) și (c) din primul paragraf, destinate să modifice elemente neesențiale ale prezentei directive, printre altele prin completarea acesteia, se adoptă în conformitate cu procedura de reglementare cu control menționată la articolul 6 alineatul (2).
   Măsurile menționate la literele (a) și (d) din primul paragraf, destinate să modifice elemente neesențiale ale prezentei directive, printre altele prin completarea acesteia, se adoptă în conformitate cu procedura de reglementare cu control menționată la articolul 6 alineatul (3).
   Atunci când este necesar, măsurile menționate la literele (a) și (d) din primul paragraf se adoptă în conformitate cu procedura de urgență menționată la articolul 6 alineatul (4).
   Articolul 5
   (1)   În cazul în care un stat membru, ca urmare a unor informații noi sau a reevaluării informațiilor existente, efectuată de la adoptarea prezentei directive, are motive precise să considere că utilizarea în produsele alimentare a oricăreia dintre substanțele cuprinse în anexa I sau că nivelul uneia sau a mai multora dintre componentele menționate la articolul 3 poate fi dăunător sănătății, deși respectă condițiile prevăzute de prezenta directivă, are posibilitatea să suspende sau să restrângă temporar aplicarea dispozițiilor în cauză pe teritoriul său. Acesta trebuie să informeze de îndată celelalte state membre și Comisia asupra acestei hotărâri și să prezinte motivele deciziei luate.
   (2)   Comisia examinează cât mai curând posibil motivele prezentate de statul membru respectiv și consultă Comitetul menționat la articolul 6 alineatul (1), apoi își exprimă avizul și ia măsurile corespunzătoare, care pot înlocui măsurile menționate la alineatul (1) din prezentul articol.
   (3)   În cazul în care Comisia consideră că sunt necesare modificări ale prezentei directive pentru rezolvarea dificultăților menționate la alineatul (1) și pentru protejarea sănătății umane, aceasta adoptă modificările respective.
   Măsurile respective, destinate să modifice elemente neesențiale ale prezentei directive, se adoptă în conformitate cu procedura de urgență menționată la articolul 6 alineatul (4).
   În acest caz, statul membru care a adoptat măsuri de protecție le poate menține până la intrarea în vigoare a modificărilor pe teritoriul său.
   Articolul 6
   (1)   Comisia va fi asistată de către Comitetul permanent pentru lanțul alimentar și sănătatea animală, înființat prin articolul 58 din Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (6).
   (2)   Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din respectiva decizie.
   (3)   Atunci când se face trimitere la prezentul alineat, se aplică articolul 5a alineatele (1)-(4), alineatul 5 litera (b) și articolul 7 din Decizia 1999/468/CE, având în vedere dispozițiile articolului 8 din respectiva decizie.
   Termenele prevăzute la articolul 5a alineatul (3) litera (c), alineatul (4) litera (b) și alineatul (4) litera (e) din Decizia 1999/468/CE se stabilesc la două luni, o lună și, respectiv, două luni.
   (4)   Atunci când se face trimitere la prezentul alineat, se aplică articolul 5a alineatele (1), (2), (4) și (6) și articolul 7 din Decizia 1999/468/CE, având în vedere dispozițiile articolului 8 din respectiva decizie.
   Articolul 7
   (1)   Statele membre adoptă toate măsurile necesare pentru a se asigura că substanțele incluse în anexa I și destinate utilizării ca solvenți de extracție în produsele alimentare nu pot fi comercializate decât dacă pe ambalajul, containerele sau etichetele acestora figurează următoarele specificații ușor vizibile, clar lizibile și de neșters:

               (a)

               denumirea comercială indicată în anexa I;

               (b)

               o indicație clară a faptului că materialul are calitatea adecvată pentru a fi utilizat în extracția alimentelor sau a ingredientelor alimentare;

               (c)

               o referire prin care șarja sau lotul să poată fi identificat(ă);

               (d)

               numele sau denumirea comercială și adresa producătorului sau ambalatorului sau ale unui vânzător stabilit în Comunitate;

               (e)

               cantitatea netă în unități de volum;

               (f)

               dacă este necesar, condițiile speciale de depozitare sau condițiile de utilizare.

         (2)   Prin derogare de la alineatul (1), specificațiile prevăzute la literele (c), (d), (e) și (f) de la alineatul respectiv pot figura chiar și numai în documentele de transport referitoare la șarjă sau lot, care se vor furniza odată cu sau înaintea livrării.
   (3)   Prezentul articol nu aduce atingere dispozițiilor comunitare mai precise sau mai extinse cu privire la greutăți și unități de măsură sau dispozițiilor aplicabile clasificării, ambalării și etichetării substanțelor și amestecurilor periculoase.
   (4)   Statele membre se abțin de la stabilirea unor cerințe mai detaliate decât cele cuprinse de prezentul articol cu privire la modul în care trebuie să figureze specificațiile prevăzute.
   Fiecare stat membru se asigură, cu toate acestea, că vânzarea solvenților de extracție este interzisă pe teritoriul său, în cazul în care specificațiile prevăzute de prezentul articol nu figurează într-un limbaj accesibil cumpărătorilor, exceptând situația în care s-au luat alte măsuri care asigură informarea cumpărătorului. Această prevedere nu împiedică indicarea specificațiilor în mai multe limbi.
   Articolul 8
   (1)   Prezenta directivă se aplică de asemenea tuturor solvenților de extracție utilizați sau destinați utilizării în producția de alimente sau ingrediente alimentare importate în Comunitate.
   (2)   Prezenta directivă nu se aplică solvenților de extracție sau produselor alimentare destinate exportului în afara Comunității.
   Articolul 9
   Directiva 88/344/CEE, astfel cum a fost modificată prin actele menționate în anexa II partea A, se abrogă, fără a aduce atingere obligațiilor statelor membre în ceea ce privește termenele de transpunere în dreptul intern a directivelor menționate în anexa II partea B.
   Trimiterile la directiva abrogată se interpretează ca trimiteri la prezenta directivă și se citesc în conformitate cu tabelul de corespondență din anexa III.
   Articolul 10
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 11
   Prezenta directivă se adresează statelor membre.

      Adoptată la Strasbourg, 23 aprilie 2009.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         P. NEČAS

      (1)  JO C 224, 30.8.2008, p. 87.

      (2)  Avizul Parlamentului European din 23 septembrie 2008 (nepublicat încă în Jurnalul Oficial) și Decizia Consiliului din 23 martie 2009.

      (3)  JO L 157, 24.6.1988, p. 28.

      (4)  A se vedea anexa II partea A.

      (5)  JO L 184, 17.7.1999, p. 23.

      (6)  JO L 31, 1.2.2002, p. 1.

      ANEXA I

         SOLVENȚII DE EXTRACȚIE CARE POT FI UTILIZAȚI ÎN PROCESUL DE PRELUCRARE A MATERIILOR PRIME, PRODUSELOR ALIMENTARE, COMPONENTELOR ALIMENTARE SAU INGREDIENTELOR ALIMENTARE

      PARTEA I

         Solvenții de extracție care trebuie folosiți în conformitate cu bunele practici de fabricație pentru toate utilizările
          (1)

      Denumire:

                  Propan

                  Butan

                  Acetat de etil

                  Etanol

                  Dioxid de carbon

                  Acetonă (2)

                  Oxizi de azot

            PARTEA II

         Solvenți de extracție pentru care sunt specificate condițiile de utilizare

                  Denumire

                  Condiții de utilizare
                  (descriere sumară a extracției)

                  Limitele maxime de reziduuri în aliment sau ingredientul alimentar după extracție

                  Hexan (3)

                  Producerea sau fracționarea grăsimilor și a uleiurilor și producția de unt de cacao

                  1 mg/kg în grăsime sau ulei sau unt de cacao

                  Pregătirea produselor proteice și a făinii degresate

                  10 mg/kg în alimentul care conține produse proteice și făini degresate

                  30 mg/kg în produsele degresate de soia așa cum au fost vândute către consumatorul final

                  Pregătirea germenilor de cereale degresate

                  5 mg/kg în germenii de cereale degresate

                  Acetat de metil

                  Decofeinizarea sau înlăturarea compușilor iritanți și amari din cafea și ceai

                  20 mg/kg în cafea sau ceai

                  Producerea zahărului pentru melase

                  1 mg/kg în zahăr

                  Etilmetilicetonă (4)

                  Fracționarea grăsimilor și uleiurilor

                  5 mg/kg în grăsimi sau uleiuri

                  Decofeinizarea sau înlăturarea compușilor iritanți și amari din cafea și ceai

                  20 mg/kg în cafea sau ceai

                  Diclor metan

                  Decofeinizarea sau înlăturarea compușilor iritanți și amari din cafea și ceai

                  2 mg/kg în cafeaua prăjită și 5 mg/kg în ceai

                  Metanol

                  Pentru toate utilizările

                  10 mg/kg

                  Propanol-2

                  Pentru toate utilizările

                  10 mg/kg

            PARTEA III

         Solvenți de extracție pentru care sunt specificate condițiile de utilizare

                  Denumire

                  Limitele maxime de reziduuri din aliment, determinate de utilizarea solvenților de extracție la prepararea aromelor din materii aromatice naturale

                  Dietil eter

                  2 mg/kg

                  Hexan (5)

                  1 mg/kg

                  Ciclohexan

                  1 mg/kg

                  Acetat de metil

                  1 mg/kg

                  Butan-1-ol

                  1 mg/kg

                  Butan-2-ol

                  1 mg/kg

                  Etilmetilcetonă (5)

                  1 mg/kg

                  Diclormetan

                  0,02 mg/kg

                  Propanol-1

                  1 mg/kg

                  1,1,1,2-Tetrafluoroetan

                  0,02 mg/kg

         (1)  Se consideră că un solvent de extracție este utilizat conform bunelor practici de fabricație dacă utilizarea sa determină prezența de reziduuri sau derivate în cantități inevitabile din punct de vedere tehnic care nu periclitează sănătatea umană.

         (2)  Se interzice utilizarea acetonei la rafinarea uleiului din turtă de măsline.

         (3)  Hexanul este un produs comercial care constă în principal în hidrocarburi aciclice saturate cu șase atomi de carbon și distilare între 64 °C și 70 °C. Se interzice utilizarea combinată a hexanului și a etilmetilcetonei.

         (4)  Nivelul de n-hexan în solvent nu trebuie să depășească 50 mg/kg. Se interzice utilizarea combinată a hexanului și a etilmetilcetonei.

         (5)  Se interzice utilizarea combinată a hexanului și a etilmetilcetonei.

      ANEXA II
      PARTEA A

         Directiva abrogată și lista modificărilor ulterioare

         (menționate la articolul 9)

                  Directiva 88/344/CEE a Consiliului
                  (JO L 157, 24.6.1988, p. 28)

                  Directiva 92/115/CEE a Consiliului
                  (JO L 409, 31.12.1992, p. 31)

                  Directiva 94/52/CE a Parlamentului European și a Consiliului
                  (JO L 331, 21.12.1994, p. 10)

                  Directiva 97/60/CE a Parlamentului European și a Consiliului
                  (JO L 331, 3.12.1997, p. 7)

                  Regulamentul (CE) nr. 1882/2003 al Parlamentului European și al Consiliului
                  (JO L 284, 31.10.2003, p. 1)

                  Numai punctul 9 din anexa III

            PARTEA B

         Termene de transpunere în dreptul intern

         (menționate la articolul 9)

                  Directiva

                  Termen de transpunere

                  88/344/CEE

                  13 iunie 1991

                  92/115/CEE

                              (a)

                           1 iulie 1993

                              (b)

                           1 ianuarie 1994 (1)

                  94/52/CE

                  7 decembrie 1995

                  97/60/CE

                              (a)

                           27 octombrie 1998

                              (b)

                           27 aprilie 1999 (2)

         (1)  În conformitate cu articolul 2 alineatul (1) din Directiva 92/115/CEE:
      „Statele membre își modifică actele cu putere de lege și actele administrative astfel încât:

                  —

                  să permită comercializarea produselor conforme cu prezenta directivă până la 1 iulie 1993;

                  —

                  să interzică comercializarea produselor neconforme cu prezenta directivă începând din 1 ianuarie 1994.”

         (2)  În conformitate cu articolul 2 alineatul (1) din Directiva 97/60/CE:
      „Statele membre își modifică actele cu putere de lege și actele administrative astfel încât:

                  —

                  să autorizeze comercializarea produselor care sunt în conformitate cu Directiva 88/344/CEE, astfel cum a fost modificată prin prezenta directivă, până la 27 octombrie 1998;

                  —

                  să interzică comercializarea produselor care nu sunt în conformitate cu Directiva 88/344/CEE, astfel cum a fost modificată prin prezenta directivă, începând de la 27 aprilie 1999. Cu toate acestea, produsele aflate pe piață sau etichetate înaintea acestei date și care nu sunt în conformitate cu Directiva 88/344/CEE, astfel cum a fost modificată prin prezenta directivă, pot fi comercializate până la epuizarea stocurilor.”

      ANEXA III

         Tabel de corespondență

                  Directiva 88/344/CEE

                  Prezenta directivă

                  Articolul 1 alineatul (1)

                  Articolul 1 alineatul (1)

                  Articolul 1 alineatul (3)

                  Articolul 1 alineatul (2)

                  Articolul 2 alineatul (1)

                  Articolul 2 alineatul (1)

                  Articolul 2 alineatul (2)

                  Articolul 2 alineatul (2)

                  Articolul 2 alineatul (3)

                  —

                  Articolul 2 alineatul (4)

                  Articolul 2 alineatul (3)

                  Articolul 3

                  Articolul 3

                  Articolul 4

                  Articolul 4

                  Articolul 5

                  Articolul 5

                  Articolul 6 alineatul (1)

                  Articolul 6 alineatul (1)

                  Articolul 6 alineatul (2)

                  —

                  Articolul 6 alineatul (3)

                  —

                  —

                  Articolul 6 alineatul (2)

                  —

                  Articolul 6 alineatul (3)

                  —

                  Articolul 6 alineatul (4)

                  Articolul 7

                  Articolul 7

                  Articolul 8

                  Articolul 8

                  Articolul 9

                  —

                  —

                  Articolul 9

                  —

                  Articolul 10

                  Articolul 10

                  Articolul 11

                  Anexă

                  Anexa I

                  —

                  Anexa II

                  —

                  Anexa III


title: Directiva 2010/88/UE a Consiliului din 7 decembrie 2010 de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei-standard minime

text:
               10.12.2010

               RO

               Jurnalul Oficial al Uniunii Europene

               L 326/1

         DIRECTIVA 2010/88/UE A CONSILIULUI
   din 7 decembrie 2010
   de modificare a Directivei 2006/112/CE privind sistemul comun al taxei pe valoarea adăugată, în ceea ce privește durata obligației de respectare a cotei-standard minime
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 113,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Parlamentului European,
   având în vedere avizul Comitetului Economic și Social European,
   hotărând în conformitate cu o procedură legislativă specială,
   întrucât:

               (1)

               Articolul 97 alineatul (1) din Directiva 2006/112/CE al Consiliului (1) prevede ca de la 1 ianuarie 2006 până la 31 decembrie 2010 cota standard să nu fie mai mică de 15 %.

               (2)

               Cota standard a taxei pe valoarea adăugată (TVA) în vigoare în diferitele state membre, combinată cu mecanismul sistemului de tranziție, a asigurat funcționarea sistemului la un nivel acceptabil. Cu noile norme privind locul de prestare a serviciilor care favorizează impozitarea la locul de consum, posibilitățile de exploatare a cotelor de TVA diferite prin relocalizare au fost limitate și mai mult, iar posibila denaturare a concurenței redusă.

               (3)

               Pentru a preîntâmpina ca divergențele crescânde în cotele standard ale TVA aplicate de statele membre să conducă la dezechilibre structurale în Uniunea Europeană și la denaturări ale concurenței în anumite sectoare de activitate, este o practică comună în domeniul taxelor indirecte stabilirea unor cote minime. Acest lucru este necesar și în materie de TVA.

               (4)

               În așteptarea rezultatelor consultărilor referitoare la o nouă strategie TVA, care ar trebui să conțină viitoarele reglementări și nivelele de armonizare corespunzătoare, ar fi prematură stabilirea unui nivel permanent al cotei standard sau modificarea nivelului cotei minime.

               (5)

               Prin urmare, este necesară menținerea cotei standard minime actuale a TVA la 15 % pentru o perioadă suplimentară, îndeajuns de lungă să asigure certitudine juridică și să permită continuarea evaluării.

               (6)

               Aceasta nu exclude o revizie ulterioară a legislației TVA înainte de 31 decembrie 2015 pentru a reflecta rezultatul noii strategii TVA.

               (7)

               În conformitate cu punctul 34 din Acordul interinstituțional pentru o mai bună legiferare (2), statele membre sunt încurajate să elaboreze, pentru ele însele și în interesul Uniunii, propriile tabele, care să ilustreze, în măsura posibilului, concordanța dintre prezenta directivă și măsurile de transpunere, și să le facă publice.

               (8)

               Prin urmare, Directiva 2006/112/CE ar trebui modificată în consecință,

         ADOPTĂ PREZENTA DIRECTIVĂ:
   Articolul 1
   Articolul 97 din Directiva 2006/112/CE se înlocuiește cu următorul text:

      „Articolul 97
      De la 1 ianuarie 2011 până la 31 decembrie 2015, cota standard nu poate fi mai mică de 15 %.”

   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 ianuarie 2011. Statele membre comunică de îndată Comisiei textele acestor acte.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 7 decembrie 2010.

            Pentru Consiliu

            Președintele

         D. REYNDERS

      (1)  JO L 347, 11.12.2006, p. 1.

      (2)  JO C 321, 31.12.2003, p. 1.


title: Directiva 2003/16/CE a Comisiei din 19 februarie 2003 de adaptare la progresul tehnic a anexei III la Directiva 76/768/CEE a Consiliului privind apropierea legislațiilor statelor membre cu privire la produsele cosmetice

text:
Anunţ juridic important

|

32003L0016

Official Journal L 046 , 20/02/2003 P. 0024 - 0024 Ediţie specială în limba cehă Chapter 13 Volume 31 P. 143  - 143 Ediţie specială în limba estonă Chapter 13 Volume 31 P. 143  - 143 Ediţie specială în limba maghiară Chapter 13 Volume 31 P. 143  - 143 Ediţie specială în limba lituaniană Chapter 13 Volume 31 P. 143  - 143 Ediţie specială în limba letonă Chapter 13 Volume 31 P. 143  - 143 Ediţie specială în limba malteză Chapter 13 Volume 31 P. 143  - 143 Ediţie specială în limba polonă Chapter 13 Volume 31 P. 143  - 143 Ediţie specială în limba slovacă Chapter 13 Volume 31 P. 143  - 143 Ediţie specială în limba slovenă Chapter 13 Volume 31 P. 143  - 143

		20030219Directiva 2003/16/CE a Comisieidin 19 februarie 2003de adaptare la progresul tehnic a anexei III la Directiva 76/768/CEE a Consiliului privind apropierea legislațiilor statelor membre cu privire la produsele cosmeticeCOMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice [1], modificată ultima dată de Directiva 2003/1/CE a Comisiei [2], în special articolul 8 alineatul (2),după consultarea Comitetului științific pentru produse cosmetice și produse nealimentare destinate consumatorilor (SCCNFP),întrucât:(1) În conformitate cu recomandările Comitetului științific pentru produse cosmetice și produse nealimentare destinate consumatorilor (SCCNFP), xilenul de mosc poate fi utilizat în condiții de siguranță în compoziția produselor cosmetice, cu excepția produselor pentru igiena bucală, până la o doză maximă de absorbție teoretică zilnică de aproximativ 10μg/kg/zi.(2) În conformitate cu recomandările SCCNFP, chetonul de mosc poate fi utilizat în condiții de siguranță în compoziția produselor cosmetice, cu excepția produselor pentru igiena bucală, până la o doză maximă de absorbție teoretică zilnică de aproximativ 14μg/kg/zi.(3) Până la finalizarea evaluării riscurilor pe care le presupun aceste două substanțe în conformitate cu Regulamentul (CEE) nr. 793/93 al Consiliului din 23 martie 1993 privind evaluarea și controlul riscurilor pe care le presupun substanțele existente [3], aceste două substanțe sunt incluse, cu titlu provizoriu, până la 28 februarie 2003, în partea 2 a anexei III la Directiva 76/768/CEE.(4) Evaluarea riscurilor nu s-a finalizat încă în conformitate cu regulamentul sus menționat. Prin urmare, este necesară prelungirea termenului până la care xilenul de mosc și chetonul de mosc sunt incluse în Directiva 76/768/CEE anexa III partea 2.(5) Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului din sectorul cu produse cosmetice,DECIDE:Articolul 1În Directiva 76/768/CEE anexa III partea 2, la numerele curente 61 și 62, coloana g, data " 28.02.2003" se înlocuiește cu data " 30.09.2004".Articolul 2Statele membre pun în aplicare actele cu putere de lege și actele administrative necesare pentru a se conforma prezentei directive până la 28 februarie 2003. Statele membre informează de îndată Comisia cu privire la aceasta.Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.Articolul 3Prezenta directivă intră în vigoare în a treia zi de la data publicării în Jurnalul Oficial al Uniunii Europene.Articolul 4Prezenta directivă se adresează statelor membre.Adoptată la Bruxelles, 19 februarie 2003.Pentru ComisieErkki LiikanenMembru al Comisiei[1] JO L 262, 27.9.1976, p. 169.[2] JO L 5, 10.1.2003, p. 14.[3] JO L 84, 5.4.1993, p. 1.--------------------------------------------------


title: Directiva 2005/42/CE a Comisiei din 20 iunie 2005 de modificare a Directivei 76/768/CEE a Consiliului privind produsele cosmetice în vederea adaptării la progresul tehnic a anexelor II, IV și VIText cu relevanță pentru SEE.

text:
               13/Volumul 49

               RO

               Jurnalul Ofícial al Uniunii Europene

               66

         32005L0042

               L 158/17

               JURNALUL OFÍCIAL AL UNIUNII EUROPENE

      DIRECTIVA 2005/42/CE A COMISIEI

   din 20 iunie 2005
   de modificare a Directivei 76/768/CEE a Consiliului privind produsele cosmetice în vederea adaptării la progresul tehnic a anexelor II, IV și VI
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 76/768/CEE a Consiliului din 27 iulie 1976 de apropiere a legislațiilor statelor membre privind produsele cosmetice (1), în special articolul 8 alineatul (2),
   după consultarea Comitetului științific pentru produse cosmetice și produse nealimentare destinate consumatorilor,
   întrucât:

               (1)

               Pe baza evaluării toxicității cutanate a uleiului de rădăcină de costus (Saussurea lappa Clarke), a 7-etoxi-4-metilcumarinei, a hexahidrocumarinei și a balsamului de Peru (Myroxylon pereirae), Comitetul științific pentru produse cosmetice și produse nealimentare destinate consumatorilor (SCCNFP) estimează că substanțele enumerate nu ar trebui să se utilizeze ca ingredient de parfumare a produselor cosmetice. Acestea ar trebui, prin urmare, să fie incluse în anexa II la Directiva 76/768/CEE.

               (2)

               Coloranții azoici CI 12150, CI 20170 și CI 27290 sunt incluși în partea 1 a anexei IV la Directiva 76/768/CEE ca agenți de colorare a căror utilizare este autorizată în produse cosmetice. Siguranța coloranților menționați a fost pusă în discuție datorită faptului că pot să formeze amine cancerigene în cursul metabolismului. SCCNFP estimează, pe baza datelor disponibile, că utilizarea coloranților CI 12150, CI 20170 și CI 27290 prezintă un risc pentru sănătatea consumatorului, deoarece este aceștia pot elibera una sau mai multe amine aromatice cancerigene. Coloranții respectivi ar trebui, prin urmare, să se excludă din partea 1a anexei IV la Directiva 76/768/CEE.

               (3)

               Clorura de benzetoniu este inclusă la numărul de ordine 53 în partea I a anexei VI la Directiva 76/768/CEE în calitate de conservant care se poate utiliza în produsele cosmetice care se îndepărtează prin clătire în concentrație de până la 0,1 %. SCCNFP estimează că ar trebui autorizată utilizarea clorurii de benzetoniu și în produsele cosmetice care nu este necesar să se îndepărteze prin clătire, cu excepția celor de îngrijire orală, în concentrație de până la 0,1 %. În consecință, se impune modificarea înregistrării de la numărul de ordine 53 în partea 1 a anexei VI la Directiva 76/768/CEE.

               (4)

               SCCNFP estimează că metilizotiazolinona nu prezintă nici un risc pentru sănătatea consumatorilor în cazul în care se utilizează în produsele cosmetice finite în calitate de conservant în concentrație de până la 0,01 %. Prin urmare, metilizotiazolinona ar trebui inclusă la numărul de ordine 57 în partea 1 a anexei VI la Directiva 76/768/CEE.

               (5)

               Directiva 76/768/CEE ar trebui modificată în consecință.

               (6)

               Măsurile prevăzute de prezenta directivă sunt conforme cu avizul Comitetului permanent pentru produse cosmetice,

         ADOPTĂ PREZENTA DIRECTIVĂ:
   Articolul 1
   Anexele II, IV și VI la Directiva 76/768/CEE se modifică în conformitate cu anexa la prezenta directivă.
   Articolul 2
   Statele membre adoptă toate măsurile necesare pentru a garanta că de la 31 martie 2006 produsele cosmetice care nu respectă dispozițiile din anexele II și IV la Directiva 76/768/CEE, astfel cum este modificată prin prezenta directivă, nu sunt introduse pe piață de către producătorii comunitari sau de către importatorii stabiliți în Comunitate și nici nu sunt vândute sau oferite consumatorilor final.
   Articolul 3
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive până la 31 decembrie 2005. Statele membre comunică de îndată Comisiei textele acestor acte, precum și un tabel de corespondență între aceste acte și prezenta directivă.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 4
   Prezenta directivă intră în vigoare a douăzecea zi de la data publicării sale în Jurnalul Oficial al Uniunii Europene.
   Articolul 5
   Prezenta directivă se adresează statelor membre.

      Adoptată la Bruxelles, 20 iunie 2005.

            Pentru Comisie

         Günter VERHEUGEN

            Vicepreședinte

      (1)  JO L 262, 27.9.1976, p. 169, directivă astfel cum este modificată ultima dată prin Directiva 2005/9/CE a Comisiei (JO L 27, 29.1.2005, p. 46).
   ANEXĂ
   Anexele la Directiva 76/768/CEE se modifică după cum urmează:

               1.

               în anexa II, se adaugă următoarele numere de ordine:

                           „1133.

                           Ulei de rădăcină de costus (Saussurea lappa Clarke) (Nr. CAS 8023-88-9), în cazul în care se utilizează ca ingredient de parfumare

                           1134.

                           7-etoxi-4-metilcumarină (Nr. CAS 87-05-8), în cazul în care se utilizează ca ingredient de parfumare

                           1135.

                           Hexahidrocumarină (Nr. CAS 700-82-3), în cazul în care se utilizează ca ingredient de parfumare

                           1136.

                           Balsam de Peru (denumire INCI: Myroxylon pereirae; Nr. CAS 8007-00-9), în cazul în care se utilizează ca ingredient de parfumare”;

               2.

               în anexa IV partea 1, agenții de colorare CI 12150, CI 20170 și CI 27290 se elimină;

               3.

               anexa VI partea 1 se modifică după cum urmează:

                           (a)

                           numărul de ordine 53 se înlocuiește cu următorul text:

                                       Nr. crt.

                                       Substanța

                                       Concentrația maximă admisă

                                       Limitări și cerințe

                                       Condiții de utilizare și avertismente ce trebuie tipărite pe etichete

                                       a

                                       b

                                       c

                                       d

                                       e

                                       „53

                                       Clorură de benzetoniu (INCI)

                                       0,1 %

                                                   (a)

                                                   Produse care se îndepărtează prin clătire

                                                   (b)

                                                   Produse care nu este necesar să fie îndepărtate prin clătire”

                           (b)

                           următoarea înregistrare se adaugă ca numărul de referință 57:

                                       Nr. crt.

                                       Substanța

                                       Concentrația maximă admisă

                                       Limitări și cerințe

                                       Condiții de utilizare și avertismente ce trebuie tipărite pe etichete

                                       a

                                       b

                                       c

                                       d

                                       e

                                       „57

                                       Metilizotiazolinonă (INCI)

                                       0,01 %”


title: Directiva 2007/68/CE a Comisiei din 27 noiembrie 2007 de modificare a anexei IIIa la Directiva 2000/13/CE a Parlamentului European și a Consiliului privind anumite ingrediente alimentare (Text cu relevanță pentru SEE)

text:
               28.11.2007

               RO

               Jurnalul Oficial al Uniunii Europene

               L 310/11

      DIRECTIVA 2007/68/CE A COMISIEI

   din 27 noiembrie 2007
   de modificare a anexei IIIa la Directiva 2000/13/CE a Parlamentului European și a Consiliului privind anumite ingrediente alimentare
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (1), în special articolul 6 alineatul (11) al treilea paragraf și articolul 21,
   întrucât:

               (1)

               Anexa IIIa la Directiva 2000/13/CE stabilește o listă de ingrediente alimentare care trebuie să fie menționate pe eticheta alimentelor, deoarece acestea pot produce reacții adverse la persoanele sensibile.

               (2)

               Directiva 2000/13/CE prevede posibilitatea excluderii de la obligativitatea etichetării ingredientelor sau substanțelor derivate din ingredientele menționate în anexa IIIa pentru care s-a demonstrat științific că este puțin probabil ca, în anumite condiții, să producă reacții adverse.

               (3)

               Directiva 2005/26/CE a Comisiei (2) stabilește lista cu ingrediente alimentare sau substanțe excluse provizoriu de la obligativitatea etichetării până la data de 25 noiembrie 2007.

               (4)

               Un număr de cereri pentru scutirea definitivă de la obligativitatea etichetării au fost depuse la Autoritatea Europeană pentru Siguranța Alimentară (AESA). Aceste cereri se referă la substanțe pentru care au fost acordate scutiri provizorii prin Directiva 2005/26/CE. În baza avizelor AESA și a altor informații disponibile, se poate concluziona că este puțin probabil ca anumite ingrediente sau substanțe derivate din aceste ingrediente menționate în anexa IIIa la Directiva 2000/13/CE să producă, în anumite condiții, reacții adverse la persoanele sensibile.

               (5)

               Aceste ingrediente sau substanțe derivate din aceste ingrediente ar trebui, prin urmare, să fie excluse definitiv din anexa IIIa la Directiva 2000/13/CE.

               (6)

               Anexa IIIa la Directiva 2000/13/CE ar trebui modificată în consecință.

               (7)

               Directiva 2005/26/CE ar trebui abrogată la 26 noiembrie 2007, conform termenului stabilit la articolul 6 alineatul (11) al doilea paragraf din Directiva 2000/13/CE.

               (8)

               Pentru a se evita perturbarea pieței, este necesar ca această directivă să fie pusă în aplicare începând cu 26 noiembrie 2007.

               (9)

               S-a preconizat ca această directivă să fie adoptată și publicată cu mult înainte de 26 noiembrie 2007, pentru a acorda industriei suficient timp pentru a se adapta la noile norme. Pentru că acest lucru nu a fost practic posibil, ar fi necesare măsuri temporare în vederea facilitării punerii în aplicare a noilor norme. Într-adevăr, modificările normelor de etichetare afectează industria, în special întreprinderile mici și mijlocii, care au nevoie de o perioadă de adaptare în vederea facilitării tranziției către noile norme de etichetare.

               (10)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa IIIa la Directiva 2000/13/CE se înlocuiește cu textul din anexa la prezenta directivă începând cu 26 noiembrie 2007.
   Articolul 2
   (1)   Statele membre asigură punerea în aplicare a actelor cu putere de lege și a actelor administrative necesare pentru a se conforma prezentei directive până la 31 mai 2008. Statele membre comunică de îndată Comisiei textul dispozițiilor respective și un tabel de corespondență între dispozițiile respective și prezenta directivă.
   Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Directiva 2005/26/CE se abrogă la 26 noiembrie 2007.
   Statele membre vor permite ca alimentele introduse pe piață sau etichetate înainte de 31 mai 2009 și care sunt conforme cu prevederile Directivei 2005/26/CE să fie comercializate până la epuizarea stocurilor.
   Articolul 4
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 5
   Prezenta directivă se adresează statelor membre.

      Adoptată la Bruxelles, 27 noiembrie 2007.

            Pentru Comisie

         Markos KYPRIANOU

            Membru al Comisiei

      (1)  JO L 109, 6.5.2000, p. 29. Directivă modificată ultima dată prin Directiva 2006/142/CE a Comisiei (JO L 368, 23.12.2006, p. 110).

      (2)  JO L 75, 22.3.2005, p. 33. Directivă modificată prin Directiva 2005/63/CE (JO L 258, 4.10.2005, p. 3).

      ANEXĂ

            „ANEXA IIIa
            Ingrediente prevăzute la articolul 6 alineatele (3a), (10) și (11)

                        1.

                        Cereale care conțin gluten (adică grâu, secară, orz, ovăz, grâu spelt, grâu mare sau hibrizi ai acestora) și produse derivate, exceptând:

                                    (a)

                                    siropurile de glucoză obținute din grâu, inclusiv dextroza (1);

                                    (b)

                                    maltodextrinele obținute din grâu (1);

                                    (c)

                                    siropurile de glucoză obținute din orz;

                                    (d)

                                    cerealele folosite la producerea de distilate sau alcool etilic de origine agricolă pentru băuturi spirtoase și alte băuturi alcoolice.

                        2.

                        Crustacee și produse derivate.

                        3.

                        Ouă și produse derivate.

                        4.

                        Pește și produse derivate, exceptând:

                                    (a)

                                    gelatina de pește folosită ca suport pentru preparatele de vitamine sau carotenoide;

                                    (b)

                                    gelatina de pește sau ihtiocolul folosit la limpezirea berii sau a vinului.

                        5.

                        Arahide și produse derivate.

                        6.

                        Soia și produse derivate, exceptând:

                                    (a)

                                    uleiul și grăsimile de soia, complet rafinate (1);

                                    (b)

                                    amestecul natural de tocoferoli (E306), tocoferolul D-alfa natural, acetatul de tocoferol D-alfa natural, succinatul de tocoferol D-alfa natural, obținuți din soia;

                                    (c)

                                    fitosteroli și esteri de fitosterol derivați din uleiuri vegetale extrase din soia;

                                    (d)

                                    esterul de stanol vegetal produs din sterolii obținuți din uleiuri vegetale extrase din soia.

                        7.

                        Lapte și produse derivate (inclusiv lactoză), exceptând:

                                    (a)

                                    zerul folosit la producerea de distilate sau alcool etilic de origine agricolă pentru băuturi spirtoase și alte băuturi alcoolice;

                                    (b)

                                    lactitolul.

                        8.

                        Fructe cu coajă, adică migdale (Amygdalus communis L.), alune de pădure (Corylus avellana), nuci (Juglans regia), anacarde (Anacardium occidentale), nuci Pecan [Carya illinoiesis (Wangenh.) K. Koch], nuci de Brazilia (Bertholletia excelsa), fistic (Pistacia vera), nuci de macadamia și nuci de Queensland (Macadamia ternifolia), și produse derivate, exceptând:

                                    (a)

                                    nucile folosite la producerea de distilate sau alcool etilic de origine agricolă pentru băuturi spirtoase și alte băuturi alcoolice.

                        9.

                        Țelină și produse derivate.

                        10.

                        Muștar și produse derivate.

                        11.

                        Semințe de susan și produse derivate.

                        12.

                        Dioxid de sulf și sulfiți în concentrații de peste 10 mg/kg sau 10 mg/litru, exprimate în SO2.

                        13.

                        Lupin și produse derivate.

                        14.

                        Moluște și produse derivate.”

         (1)  Și produsele obținute din acestea, în măsura în care procesul la care sunt supuse nu poate crește nivelul de alergenicitate estimat de AESA pentru produsul de bază din care au fost obținute.